কলকাতার পুরনো খানা-ঠেকগুলোর অন্যতম বালিগঞ্জের আশুতোষ চৌধুরী অ্যাভিনিউয়ের দ্য ধাবা। শোনা যায়, খুলেছিল তিরিশের দশকে। বন্ধ হয়ে রয়েছে গত ২৯ জুন থেকে। কর্তৃপক্ষের তরফে জানানো হয়েছে, পাকাপাকিভাবেই রেস্তোরাঁ বন্ধ করে দিয়েছেন তাঁরা। সিদ্ধান্তের বিরুদ্ধে প্রতিবাদ জানিয়েছে সিপিএম’এর শ্রমিক সংগঠন সিটু নিয়ন্ত্রিত ক্যালকাটা সিটি ইটিং অ্যান্ড রিফ্রেশমেন্ট এস্টাব্লিশমেন্ট ওয়ার্কার্স ইউনিয়ন।
২৮ জুন কর্তৃপক্ষের তরফে রেস্তোরাঁর সামনে একটি নোটিস ঝুলিয়ে জানানো হয়, এখনকার কর্ণধারদের বয়স হয়ে গিয়েছে। শারীরিক নানা সমস্যা রয়েছে। ঘনিষ্ঠ আত্মীয়েরা কেউ কলকাতায় থাকেন না। ফলে অংশীদারদের পক্ষে ব্যবসা চালানো সম্ভব হচ্ছে না। সে জন্য ২৯ জুন সকাল ৬টা থেকে দ্য ধাবা বন্ধ করে দেওয়ার কথাও বলা রয়েছে নোটিসে। কর্মচারীদের একমাসের বেতন দিয়ে দেওয়া হয়েছে। অন্যান্য পাওনাও মিটিয়ে দেওয়া হয়েছে। নোটিসের শেষে বলা হয়েছে, ‘পরিস্থিতি হাতের বাইরে বলেই এই চরম সিদ্ধান্ত নিতে হয়েছে’। 
২৯ জুন-ই ক্যালকাটা সিটি ইটিং অ্যান্ড রিফ্রেশমেন্ট এস্টাব্লিশমেন্ট ওয়ার্কার্স ইউনিয়ন’এর তরফে দ্য ধাবা’কে চিঠি দিয়ে জানানো হয়, রেস্তোরাঁ বন্ধের এই সিদ্ধান্তের প্রতিবাদ করছেন তাঁরা। সংস্থার জেনারেল সেক্রেটারি প্রভাত সমীর রায় বললেন, ‘‘২৯ তারিখ থেকে বন্ধ হয়ে রয়েছে দ্য ধাবা। আমরা বলেছি, এই নোটিস মানছি না। আলোচনায় বসুন, কথাবার্তা হোক। তারপর দেখা যাবে। এই জায়গায় এসে বিষয়টা আটকে রয়েছে।’’ তিনি জানালেন, ৪৯জন কর্মচারী ছিলেন রেস্তোরাঁয়।
কিন্তু কোন পরিস্থিতিতে দ্য ধাবা বন্ধ করে দেওয়ার সিদ্ধান্ত নিলেন কর্ণধারেরা? নানা মত শোনা যাচ্ছে সে বিষয়ে। ঘনিষ্ঠ এক সূত্রের মতে, পারিবারিক সমস্যাই রেস্তোরাঁ বন্ধ হয়ে যাওয়ার মূল কারণ। খানাপিনার দুনিয়ার আরেক প্রবীণ সদস্য অবশ্য অন্য কথা বললেন। তাঁর মতে, শ্রমিক অশান্তির ফলে ‘অতিষ্ঠ’ হয়ে দ্য ধাবা বন্ধ করে দেওয়ার সিদ্ধান্ত নেন কর্তৃপক্ষ। যদিও প্রভাত সমীর বলছেন ‘‘শ্রমিকদের নিয়ে কোনও সমস্যা ছিল না। একটা দাবিপত্র দেওয়া ছিল। সে নিয়ে আলোচনার 
জন্য ওঁরা একটা তারিখও দিয়েছিলেন। কিন্তু তার আগেই রেস্তোরাঁ 
বন্ধ হয়ে গেল।’’
দ্য ধাবা বন্ধ হয়ে যাওয়ায় মন খারাপ অনেকেরই। ফুড ব্লগার পূর্ণা বন্দ্যোপাধ্যায় বললেন, ‘‘কম খরচে ভাল খাবার খাওয়ার জায়গা ছিল দ্য ধাবা। আমি ওখানকার তড়কা-রুটি, রোল খেতে খুব ভালবাসতাম। শীতকালে মক্কি দি রোটি আর সরসো দা সাগ পাওয়া যেত। জায়গাটাও একটা ল্যান্ডমার্ক ছিল! লোকে বলত, ধাবার সামনে অপেক্ষা করছি।’’ শরদ দিওয়ানের (দ্য পার্ক হোটেল্‌স’এর রিজিওনাল ডিরেক্টর, ফুড প্রডাকশন) মতে, প্রতিটি মানুষেরই পছন্দের কোনও-না-কোনও রেস্তোরাঁ থাকে। দ্য ধাবা’রও নিশ্চয়ই প্রচুর ভক্ত ছিলেন। রেস্তোরাঁ বন্ধ হয়ে যাওয়ার সিদ্ধান্ত তাঁদের জন্য নিঃসন্দেহে দুঃখজনক।